Un bărbat de 83 de ani a murit ieri, în faţa sediului A.P.I.A Paşcani, după ce i s-a făcut rău şi medicul aflat în cabinetul din apropiere nu ieşit să-i acorde primul ajutor, scrie newspascani.ro.

Pentru că bărbatul nu şi-a mai revenit după ce şi-a pierdut cunoştinţa, oamenii care au asistat la situaţie au cerut ajutorul medicului Maria Ciopraga, medic de familie ce are un cabinet în zonă, pentru a stabiliza starea bărbatului până la sosisrea ambulanţei.

Aceasta însă ar fi refuzat să o facă, susţinând că protocolul o împiedică să părăsească cabinetul medical şi să acorde prim-ajutor în afara lui.

„A venit o persoană să mă anunţe, iar eu am rugat-o să-l aducă pe bătrân în cabinet. Primul ajutor se acordă în cabinetul medical. După ce am terminat cu pacienta care era aici, am ieşit afară să îl văd pe pacient, un bătrân în comă, nu reacţiona, fără puls, fără tensiune. Am aşteptat SMURD-ul. Eu nu pot să ies cu perfuzia în stradă pentru că nu îmi permit protocoalele. Nu pot să mă duc să fac ce face SMURD-ul. Echipajele au venit foarte repede şi l-au resuscitat pe bătrân. Asta trebuie să înţeleagă lumea, că există protocoale, iar pacientul trebuie transportat în cabinetul medical. Şi nu m-am uitat, dar efectiv nu am avut ce să fac“, a declarat doctor Maria Ciopraga, medic de familie, pentru newspascani.ro.

Oamenii care au asistat la întâmplare acuză comportamentul medicului.

„Astăzi, în jurul orei 9.00, un bunic a căzut în faţa cabinetului medical al doctorului Ciopraga Maria. Oamenii au sunat la 112, iar la solicitarea mea către doamna Ciopraga şi asistenta dumneaei să iasă şi să-i acorde primul ajutor, doamna doctor mi-a răspuns că nu poate pleca de la cabinet. Eu mai mult de a-i lua un plus nu am făcut, dar sunt revoltată că până la sosirea echipajuluii de pe ambulanţă, adică 10 minute, doamna doctor se uita pe geam, ca într-un final să iasă afară şi doar să privească fără să facă absolut nimic“, spune unul dintre martori.

La faţa locului au ajuns două echipaje ale Serviciului de Ambulanţă Judeţean (SAJ) Iaşi, substaţia Paşcani, care au început manevrele de resuscitare şi au reuşit să-l facă să reacţioneze.

„Ajunşi la locul solicitării au găsit un bărbat de 83 de ani, aflat în stop cardio-respirator, au început manevrele de resuscitare, în sprijinul echipajului a venit şi echipajul cu medic care a preluat manevrele de resuscitare avansată. Pacientul a răspuns pozitiv la manevre, prezentând activitate cardiacă cu puls şi a fost transportat şi monitorizat la Centrul Primiri Urgenţe al Spitalului Municipal de Urgenţă Paşcani pentru investigaţii de sănătate“, a declarat Neculai Pralea, purtător de cuvânt al SAJ Iaşi.

Bărbatul a decedat, în cele din urmă, la spital.